Fadhlina Sidek

Fadhlina binti Sidek (Jawi: ; lahir 16 Oktober 1977) ialah seorang ahli politik dan peguam Malaysia yang kini berkhidmat sebagai Menteri Pendidikan dalam pentadbiran Kerajaan Perpaduan di bawah pimpinan Perdana Menteri Anwar Ibrahim sejak Disember 2022 serta Ahli Parlimen (AP) bagi Nibong Tebal sejak November 2022. Beliau pernah berkhidmat sebagai Senator dari September 2021 hingga meletakkan jawatan pada November 2022. Beliau merupakan ahli Parti Keadilan Rakyat (PKR), sebuah parti komponen dalam gabungan Pakatan Harapan (PH). Sejak Julai 2022, beliau juga memegang jawatan sebagai Ketua Wanita PKR. Fadhlina merupakan wanita pertama yang dilantik sebagai Menteri Pendidikan dalam sejarah Malaysia.

Sebelum menceburi bidang politik, Fadhlina aktif sebagai aktivis dan peguam yang menumpukan kepakaran dalam bidang undang-undang kekeluargaan Islam dan kebajikan kanak-kanak. Beliau juga mengasaskan firma guamannya sendiri, Tetuan Fadhlina Siddiq & Associates.

 Kehidupan awal dan pendidikan 
Fadhlina merupakan anak kepada Allahyarham Siddiq Fadzil, bekas Presiden Angkatan Belia Islam Malaysia (ABIM). Beliau menerima pendidikan awal di Sekolah Rendah Kebangsaan Semenyih sebelum melanjutkan pelajaran menengah di Sekolah Agama Menengah Hulu Langat, Batu 10, Hulu Langat pada tahun 1994. Beliau kemudian menyambung pengajian di Universiti Islam Antarabangsa Malaysia (UIAM), di mana beliau memperoleh ijazah Sarjana Muda Undang-undang (LLB) dan Sarjana Muda Undang-undang Syariah (LLB (Syariah)) pada tahun 2002, serta ijazah Sarjana Undang-undang (LLM) daripada Universiti Kebangsaan Malaysia (UKM) pada tahun 2008.

 Kerjaya 
Fadhlina memulakan kerjaya politiknya pada tahun 2020 apabila beliau menyertai parti Parti Keadilan Rakyat (PKR) dan dilantik sebagai Pengerusi Biro Wanita Undang-undang dan Pembangunan Komuniti. Pada Julai tahun yang sama, beliau turut dipilih sebagai Ketua Wanita parti tersebut. Pada September 2021, beliau dilantik sebagai Senator mewakili negeri Pulau Pinang.

Dalam Pilihan raya umum 2022, beliau bertanding sebagai calon PKR bagi kerusi Parlimen Nibong Tebal dan berjaya menewaskan penyandang kerusi, Mansor Othman daripada Perikatan Nasional (PN), dengan majoriti sebanyak 16,293 undi.

 Kehidupan peribadi 
Fadhlina berkahwin dengan Mohd Fadzli Arsad dan mereka dikurniakan enam orang anak.

 Keputusan pilihan raya 
+ Parlimen MalaysiaThnKawasanCalonUndiPrtsLawanUndiPrtsUndi dibuangMajoritiKeluar2022P047 Nibong Tebal Fadhlina Sidek (PKR)42,18853.20% Mansor Othman (BERSATU) 25,89532.65%79,30816,29379.26%Thanenthiran Ramankutty (MMSP) 10,66013.44%Goh Kheng Huat (BEBAS)5650.71%

 Anugerah 

 50px Penerima Pingat Pertabalan Yang di-Pertuan Agong ke-17 (2024)

 Rujukan 

Kategori:Kelahiran 1977
Kategori:Orang hidup
Kategori:Anggota wanita Parti Keadilan Rakyat
Kategori:Ahli Dewan Negara, Parlimen Malaysia ke-14
Kategori:Ahli politik wanita Malaysia berketurunan Melayu
Kategori:Orang Malaysia berketurunan Jawa
Kategori:Ahli Dewan Rakyat, Parlimen Malaysia ke-15
Kategori:Menteri pendidikan di Malaysia
Kategori:Alumni Universiti Islam Antarabangsa Malaysia
Kategori:Menteri kerajaan wanita Malaysia
Kategori:Ahli wanita Dewan Rakyat Malaysia
Kategori:Senator wanita Malaysia
Kategori:Anggota Angkatan Belia Islam Malaysia